
Brosura de faţă este destinată în mod special acvaristilor în- 
cepători, ea cuprinzind primele cunoştinţe de care are nevoie un 
iubitor al naturii care doreşte să aibă în apropierea sa un coltisor 
din mediul acvaristic. Un asemenea coltisor, dacă este bine în- 
grijit, poate da satisfacţii nebănuite celui care are dragoste pentru 
natură și, în acelaşi timp, îi dă posibilitatea să studieze viaţa și 
obiceiurile peştilor şi, într-o oarecare măsură, să pătrundă tainele 
biologiei acvatice. 

Cum, în anii de democraţie populară, acvaristica a luat o 
dezvoltare foarte mare, cum în majoritatea şcolilor s-au creat 
așa-numitele „colțuri vii”, din care nu poate să lipsească un 
acvariu cu peşti autohtoni sau exotici, credem că această broșură 
va fi de folos atît pionierilor, cit şi celor care doresc să aibă 
un acvariu, cu care să-şi împodobească locuinţa si în orele libere 
să urmărească obiceiurile si viata animalelor acvatice. 

Se înțelege de la sine că problema cea mai importantă este 
aceea de a nu uita că aceste animale sînt vii si, deci, avem 
stricta obligaţie de a le crea un mediu artificial în care ele să-și 
ducă yan în condiții cît mai apropiate de cele din mediul 
natural. 

Asociația Generală a Vînătorilor şi Pescarilor Sportivi (A.G.V.P.S.) 
tine la dispoziția amatorilor de acvaristică, prin magazinele sale 
de specialitate, numeroase specii de peşti exotici, precum si 
plante şi accesorii de tot felul, necesare in acvaristică. 

În general este absolut necesar să creăm pestisorilor 
noştri un mediu cît mai apropiat de cel din natură. 
Aceasta începe cu alegerea justă a acvariului. În acest 
sens, singurul acvariu indicat este cel cu fete plane. 
Trebuie evitată intrebuintarea vaselor de sticlă rotunde 
(cum sînt borcanele sau alte vase asemănătoare), 
pentru că ele sînt așa-numite acvarii de tortură, în- 
trucit, în afară de faptul că deformează imaginea 
peştilor, îi obligă să se învirtească în apă după forma 
vasului, lucru care trebuie evitat. Asemenea vase se 
pot întrebuința în cel mai rău caz pentru a păstra în 
ele hrana de rezervă sau pentru transportul peştilor 
achizitionati. 

În comerţ se găsesc 2 tipuri de acvarii cu fete 
drepte, şi anume: acvarii de sticlă şi acvarii cu ramă 
metalică. În ultimul timp s-au pus în vînzare acvarii 
cu ramă din mase plastice, dar acestea nu au dat re- 
zultate satisfăcătoare, deoarece după un timp rama se 
deformează şi acvariul începe să curgă. 

La achiziţionarea unui acvariu din sticlă este ne- 
cesar să examinăm acvariul cu atenţie, ca să nu pre- 
zinte plesnituri cit de mici si să nu aibă bule de aer 
în pereţi. Se va evita intrebuintarea acvariilor de di- 
mensiuni mari, acelea fiind foarte fragile. Cel mai 
mare acvariu trebuie să aibă o capacitate de cel mult 
20—25 litri. 

Acvariul trebuie aşezat pe o masă perfect plană, 
peste care se va pune o pernă de pislă sau, în lipsă, 
o tavă de tablă umplută cu rumeguş sau chiar cu bu- 
catele mici de ziar, care să formeze o pernă moale 
pe care acvariul să se aşeze bine şi perfect orizontal 

(fig. 1). La acvariile cu dimensiuni mai mici (pînă la 

15 cm latura) nu este nevoie de această pernă. 
Acvariile cu ramă metalică sînt cele mai rezistente 

şi au avantajul că se pot construi în orice dimensiune. 


Fig. 1 


Ele sînt construite din bare drepte de fier cornier 
sudate între ele, pe care sînt fixate geamurile de 
sticlă, cu ajutorul unui chit de minium. Acest chit 
este făcut din praf de cretă, minium de plumb şi ulei 
de in fiert, bine amestecate. Grosimea geamurilor 
variază după mărimea acvariului, la un acvariu mai 
mare grosimea geamului putind ajunge la 6 mm și 
chiar mai mult. Chitul care fixează geamurile — dacă 
e făcut cu îngrijire — prezintă avantajul că nu se 
usucă, lipeşte bine geamurile şi rămîne elastic timp 
îndelungat. 

Înainte de a se aplica geamurile, rama de metal 
trebuie neapărat vopsită cu vopsea de minium cu 
ulei de in fiert. Se întinde apoi chitul, se așează 
geamurile — mai întîi cel de pe fund, apoi cele mari 
din fata si spate şi numai la urmă cele laterale. Pentru 
ca geamul să se lipească bine, se freacă cu o cîrpă 
pînă ce acesta s-a lipit uniform pe toată lungimea. 
În nici un caz nu se va întrebuința chit obişnuit 
pentru geamuri, pentru că acesta se întăreşte şi crapă. 

Deoarece în comerţ se găsesc aproape numai ac- 
varii de dimensiuni medii, dăm indicaţiile sumare de 
mai jos, pentru acvariştii care doresc să-și construiască 
singuri acvarii de dimensiuni mai mari (0,80—1,50 m). 
Se impune ca la acvariile mai mari să se adauge 
un fund de tablă peste care trebuie neapărat să se 

aplice şi unul de sticlă, pentru a evita ca rădăcinile 
plantelor să ajungă la vopseaua de minimum, care le 
distruge. 

Pentru ca acvariul să corespundă cerinţelor şi, deci, 
pentru a evita eventualele surprize neplăcute, dăm 
mai jos un tabel din care se pot vedea dimensiunile 
necesare pentru diverse mărimi de acvarii (după 
Hans Frey) : 


Dimensiunile Fier Tabla Grosimea 
acvariului cornier | de fund geamurilor 
(în cm.) (în cm.) (iu mm.) } Gn mm.) 
50X 25X25 15X15X3 | 4,00 
60 X 25 X30 15X15 X3 4,10 
80 X30 x 40 20X20X3 | 5,00 
80 40X45 25X25 x4 6,60 
100 X 40 X 40 25X25X5 7,00 


$i acvariul cu ramă metalică trebuie aşezat perfect 
orizontal şi e bine ca el să se sprijine pe 2—4 su- 
porţi de lemn (fig. 2). 


Fig. 2 


După aplicarea geamurilor şi îndepărtarea chitului 
de prisos, acvariul se vopseşte cu vopsea duco, în cu- 
loarea preferată. În nici un caz apa nu trebuie să fie 
în contact cu metalul, pentru că oxidul de fier care 
se formează este dăunător sănătăţii peştilor. Acvariul 
trebuie acoperit cu plăci de sticlă mobile care, pe 
lîngă că opresc praful să pătrundă în acvariu, îm- 
piedică peştii să sară afară. Aceste plăci trebuie ase- 

zate în pantă, pentru ca apa provenită din evaporare 
şi condensată pe ele să se scurgă din nou în acvariu. 
La una din plăci se va tăia un colţ, pentru a permite 
instalarea încălzitorului, a tubului de aeratie şi, even- 
tual, a ţevilor filtrului exterior. Plăcile de sticlă nu 
trebuie să vie în contact cu rama de fier a acvariului 
şi, de aceea, ele se aşează pe bucățele de plută sau 
pe 3—4 sirme mai groase, îndoite şi băgate în tuburi 
de cauciuc sau plastic (fig. 3). 


Fig. 3 


Şi, ca ultimă recomandare: nu e bine ca acvariul 
să fie prea mic. Un acvariu mai mare se instalează 
mai uşor, se curăță mai uşor, resturile de mîncare 
influenţează mai puţin calitatea apei, iar peştii, avînd 
un spaţiu mai mare, se simt mai bine şi se dezvoltă 
frumos. In plus, acest acvariu, conținînd o cantitate 
mai mare de apă, are mai puţine variaţii de tempe- 
ratură, iar faptul că oglinda apei în contact cu aerul 
este mai mare permite o mai bună oxigenare a apei. 


INSTALAREA, ILUMINAREA ȘI ÎNCĂLZIREA 
ACVARIULUI 


La instalarea acvariului trebuie îndeplinite 3 con- 
ditii principale şi anume: creşterea plantelor, peştii 
să se simtă bine şi acvariul să nu strice estetica ca- 
merei în care îl instalăm. Nu este bine ca acvariul să 
fie instalat la fereastră, pentru că lumina prea puter- 
nică a soarelui şi temperatura aerului exterior pot de- 
veni nedorite. În afară de aceasta, vedem peştii prin 
transparenţă, în loc să putem admira adevăratele si 
frumoasele lor culori. Este bine să aşezăm acvariul 

lateral de fereastră, aşa ca lumina să vie dintr-o 
parte. Cel mai bine este să instalăm acvariul la circa 
1 metru distanță de fereastră orientată spre vest sau 
est. Totuşi, pentru a nu dăuna aranjamentului camerii, 
aşezarea acvariului în apropierea ferestrei nu este ab- 
solut necesară, el putind fi aşezat oriunde, cu con- 
ditia să aibă lumina necesară. Acest lucru se poate 
obţine uşor prin înlocuirea luminii zilei cu lumină 
artificială. Se recomandă intrebuintarea becurilor 
electrice, ţinîndu-se seama că pentru o bună ilumi- 
nare este necesar 1 wat pentru 2 litri de apă. Astfel, 
la un acvariu de 100 litri sint necesari 50 wati. 
Becul sau becurile electrice se montează într-un 
abajur de tablă care se poate confectiona ușor, însă 
trebuie ferit ca becul să fie prea aproape de sticla 
de acoperiş, pentru că astfel aceasta se sparge. 

Dacă în acvariu sînt peşti de apă caldă — cum ar 
fi Betta, Scalari etc. — e nevoie ca apa să fie încăl- 
zită la o temperatură superioară celei din cameră. În 
acest caz se întrebuințează încălzitoarele electrice 
simple (fig. 4 f) sau mai bine încălzitoare electrice cu 

Fig. 4. Accesorii pentru îngrijirea acvariului (a: plasă pentru prins 

peştii ; b : aparat cu lamă de ras sau cauciuc pentru curăţat pere- 

ţii acvariului ; c: termometru ; d: careu de sticlă, pentru a îm- 

piedica risipirea hranei uscate ; e : pipetă pentru mil ; f : încălzitor 
electric simplu) 


termostat (fig. 5), care au marele avantaj de a men- 
tine constantă temperatura apei şi nu au nevoie de 
supraveghere (cum necesită cele simple). Termostatul 
lucrează automat, pe baza unui contact cu mercur 
care întrerupe sau restabileşte curentul atunci cînd 
temperatura apei variază. Termometrul de care e 
legat încălzitorul se poate regla la o anumită tempe- 
ratură, astfel că termostatul poate fi întrebuințat la 
mai multe acvarii. 

Fig. 5 


Menționăm că termometre de ambele feluri, 
curatitoare de geam, încălzitoare simple sau cu ter- 
mostat, precum şi filtre, acvarii și pompe de aer se 
pot procura cu ușurință de la magazinele de specia- 
litate ale A.G.V.P.S. 


MONTAREA ACVARIULUI 


În afară de acvariul propriu-zis, mai sînt necesare 
felurite unelte care servesc la buna întreţinere a lui 
şi anume : 

— un termometru gradat; 


— o plasă de prins peşti ; 

— o pipetă de sticlă pentru mil ; 

— un furtun de cauciuc de 2—3 m lungime ; 

— un curăţitor de geam cu lamă de ras sau de 
cauciuc ; 

— un burete de cauciuc sau de plastic; 

— un încălzitor electric, eventual un termostat; 

— nisip cu granule de 2—4 mm; 

— un careu de celuloid sau sticlă pentru hrana 
uscată. 

O importanță deosebită trebuie dată nisipului sau 
mai bine zis pietrişului ce va forma fundul acva- 
riului. El nu trebuie să fie prea fin, pentru că nu 
permite circulaţia apei prin el. Cel mai bun este 
nisipul ale cărui granule au 2—4 mm diametru. Se 
va evita nisipul mărunt, zgrunţuros, nisipul fin de 
rîu, cel de pe plaja mării şi cel calcaros. 

Nisipul de fund trebuie bine spălat. Acest lucru 
se face uşor dacă într-o căldare punem o cantitate 
de nisip peste care turnăm apă. Amestecăm bine apa 
cu nisipul şi apoi aruncăm apa, înlocuind-o cu alta 
proaspătă. Se repetă operaţia de 20—30 ori, pina 
cînd apa rămîne limpede. O dată nisipul spălat, ur- 
mează amenajarea fundului acvariului — fapt care 
are o importanţă vitală pentru viitorul acvariului. Mai 
întîi se aşterne un strat de nisip nu tocmai bine 
spălat, care mai conţine o mică parte de substanţe 
hrănitoare pentru plante. Stratului de nisip i se dă 
o înclinare dublă — adică mai ridicată spre partea 
din spate a acvariului şi, în acelaş timp, o pantă mai 
pronunţată spre unul din capete (fig. 6). Stratul de 
nisip se bate bine cu palma şi, cu o cîrpă, se ab- 


soarbe toată apa care iese prin batere, pînă cînd ni- 
sipul rămîne bine aşezat. Peste acest strat se aşterne 
un al doilea strat de nisip, dar de data aceasta foarte 
bine spălat şi se procedează la fel. Este bine ca stratul 
de nisip să aibă o grosime de cel puţin 4 cm, pentru 
că, cu cît stratul e mai gros, cu atît plantele se vor 
prinde şi se vor dezvolta mai bine. 

După ce fundul acvariului a fost amenajat, se pro- 
cedează la umplerea acvariului cu apă. Și acum tre- 
buie luate unele măsuri: se va evita intrebuintarea 
apei direct de la robinet, pentru că aceasta conţine 
clor şi chiar prea mult oxigen. Pentru a îndepărta 
clorul, se va încălzi apa pînă la 40°C şi apoi se va 
lăsa să se răcească pînă la cca 25°C. Cu această apă 
se umple cam 1/3 din volumul acvariului. Se trece 
apoi la sădirea plantelor. Cu degetul se fac găuri în 
nisip şi în ele se introduce rădăcina plantei, tinind 
seama ca rădăcinile să nu rămînă la suprafaţă sau să 
fie îndoite. Dacă rădăcinile sînt prea lungi, ele se 
vor scurta cu o foarfecă. Plantele se aşează spre 
marginile acvariului, astfel ca la mijloc să rămînă 
destul spaţiu, pentru ca peştii să poată înota în voie. 

Pentru a umple acvariul cu apă, fără ca aceasta 
să se tulbure, se procedează astfel: se întinde pe 
nisipul de fund o pungă mare de plastic, ca să aco- 
pere fundul aproape în întregime. Deasupra acva- 
riului se aşează o scîndură sau o placă de sticlă pe 
care se aşează căldarea sau vasul plin cu apă. Se 
introduce capătul unui furtun de cauciuc pînă la 
fundul căldării şi, sorbind repede din furtun, se dă 
drumul la apă să curgă pe punga de plastic (fig. 7). 
Acvariul cu ramă metalică se umple pînă sus, iar 
la cel de sticlă se lasă 2—3 cm pînă la muchea su- 
perioară. 

O dată acvariul umplut cu apă, el trebuie lăsat 
să stea liniştit 24—48 ore, pentru ca apa să se lim- 
pezească complet şi plantele să se prindă bine. La 
început apa este puţin tulbure, însă, în scurt timp 
se limpezeste, datorită activităţii plantelor. Vom avea 
grijă ca apa să fie caldut& (cca 25°C), pentru a nu 

dăuna plantelor. In nici un caz nu se va întrebuința 
apă rece. 

Dacă în acvariu se introduc peşti exotici, care au 
nevoie de apă mai caldă, se va monta încălzitorul si 
se va lăsa să funcţioneze pentru a menţine tempera- 
tura apei la gradul de care au nevoie peştii. 


POPULAREA ACVARIULUI CU PEȘTI 


După ce s-a terminat amenajarea acvariului si plan- 
tele s-au prins bine, urmează să se populeze acvariul 
cu peşti. Alegerea speciilor de peşti depinde de 
gustul fiecăruia, însă şi în acest caz trebuie să se 
ţină seama de anumite lucruri. Astfel trebuie evitat 
ca într-un acvariu mai mic să se pună la un loc peşti 
pașnici cu peşti răpitori, cum ar fi Macropodus sau 
Betta, după cum nu e bine ca peşti cu antene — cum 
ar fi Trychogaster sau Colissa — să fie ţinuţi la un loc 
cu Xyphophorus sau Barbus tetrazona, pentru că 
aceştia le rup antenele. 

O dată ce ne-am hotărît cu ce peşti vom popula 
acvariul, trebuie să stabilim numărul lor. Dacă nu 
putem sau nu voim să folosim aeratia artificială, tre- 
buie să ţinem seama de faptul că într-un acvariu 
bine plantat se socoteşte necesar circa 3 litri de apă 

pentru un peşte ce nu depăşeşte 5 cm; deci într-un 
acvariu de 30 de litri nu vom putea pune decit 
10 peşti. Dacă vrem să ţinem un număr mai mare, 
este absolută nevoie de instalarea pompei de aer. 

La achiziţionare, vom observa cu atenţie peştii. De 
preferinţă vom procura peşti tineri (însă nu prea 
mici), frumos colorați, vioi, care să nu aibă pete pe 
corp, abdomenul supt sau aripioarele zdrentuite sau 
lipite. Atenţie, însă: nu vom pune peştii în ac- 
variu decît după ce am controlat, cu ajutorul ter- 
mometrului, că apa din vasul de transport și cea din 
acvariu au aceeaşi temperatură. Egalarea temperaturii 
se face uşor dacă băgăm vasul în care am adus peștii, 
în apa acvariului (îl legăm cu o sirma de marginea 
acvariului) şi îl lăsăm acolo pînă ce termometrul arată 
aceeaşi temperatură atît la apa din borcan, cît şi la 
cea din acvariu. Abia atunci dăm drumul peștilor în 
acvariu. 

Dacă vrem să ţinem în acvariu un număr mai mare 
de peşti decît permite capacitatea lui, tinind seama 
că între plante, peşti si apă trebuie neapărat păstrat 
echilibrul biologic, vom recurge la aeratia artificială, 
intrebuintind o pompă de aer, de la care aerul e 
trecut printr-un tub subțire de cauciuc sau plastic, la 

capătul căruia se montează un tub de sticlă terminat 
cu un împrăştietor de aer făcut fie dintr-o piatră po- 
roasă, fie din trestie de mare. 

Pentru unele specii de peşti care au obiceiul să 
tulbure apa este necesar şi un filtru pentru apă. 
Acestea sînt de 2 feluri : interioare şi exterioare. Fil- 
trul interior (fig. 8) se aşează în interiorul acvariului, 
pe fund. El se compune dintr-un cilindru de sticlă în 
care se găseşte un strat de cărbune activat aşezat 
între două straturi de nisip şi vată-de nylon. Apa din 
acvariu, trecînd prin straturile filtrului, este împinsă 
în sus de aerul ce vine de la pompă şi readusă, fil- 
trată, în acvariu. În acelaşi timp, acest filtru serveşte 
şi pentru oxigenarea apei. 


Fig. 9 


Filtrul exterior (fig. 9) este format dintr-o cutie de 
sticlă in care se aşterne, pe fund, un strat de pietris 
mare, peste care se pun, în ordine: un strat de 
vată de sticlă sau mai bine de nylon, apoi un strat 
mai gros de nisip grosier si, deasupra, 3—4 ciorapi 
de naylon care se fixează cu 2—3 stinghioare de 

lemn (ca să nu se ridice în sus). Apa din acvariu vine 
în filtru printr-un tub curbat (pe principiul vaselor 
comunicante), trece prin straturile filtrante în tubul 
cel mare, de unde e adusă, filtrată, în acvariu de aerul 
ce vine de la pompă. 

Ambele filtre trebuie curățate o dată pe săptămînă 
sau cel mult o dată la două săptămîni. 


ÎNGRIJIREA ACVARIULUI 


Pentru ca după instalarea acvariului să avem numai 
plăcere şi să evităm necazurile şi deziluziile, trebuie 
să urmăm regulile de mai jos : 

— Se va controla zilnic temperatura apei, precum 
şi buna funcţionare a ustensilelor auxiliare (încălzitor, 
instalaţia de lumină, pompa de aer, imprastietorul de 
aer, filtrul etc.). 

— Se va urmări atent creşterea plantelor, elimi- 
nîndu-se cele moarte sau eventualele frunze căzute. 
Dacă se dezvoltă în apă prea multe alge verzi, se va 
reduce lumina. 

— Dacă peştii înoată normal, dacă mănîncă bine 
şi nu dau vreun semn de boală. Îndată ce constatăm 
că un pește nu este normal, îl vom izola fără în- 
tirziere. 

— O dată pe săptămînă (cel putin) se vor curăța 
geamurile acvariului fie cu răzuitorul cu lamă, fie cu 
cel de cauciuc; apoi vor fi şterse cu buretele. Se 
vor şterge mai întîi geamurile pe dinafară şi numai 
după aceea pe partea din interiorul acvariului. 

— Totodată, la o săptămînă sau cel mult două, se 
va absorbi, cu  furtunul sau pipeta de ml, milul 
depus pe fundul acvariului, înlocuindu-se circa 1/4 
din apă cu apă proaspătă — însă obligatoriu la 
aceeaşi temperatură cu cea a apei din acvariu. 

— Se va evita ornamentarea acvariului cu bucăţi 
de marmură, pietre calcaroase, cărbune brun, orna- 

mente de ciment sau scoici, pentru că acestea conţin 
prea mult calcar şi măresc duritatea apei. 

— În nici un caz nu se va pune pămînt chiar sub 
pietrişul de fund, pentru că, oricît de curat ar fi, 
conţine materii organice care, putrezind, dezvoltă 
metan şi hidrogen sulfurat — gaze foarte dăunătoare 
sănătăţii pestilor. 

Plante 
de acvariu 


Se ştie că, într-un acvariu, plantele nu servesc 
numai ca ornament, ci că ele au o funcţie bine de- 
terminată prin faptul că, la lumină, degajează oxigen 
şi absorb bioxidul de carbon provenit din respiraţia 
peştilor şi din deșeurile lăsate de peşti. Astfel se 

formează un echilibru biologic între cantitatea şi ca- 
litatea plantelor şi numărul şi mărimea peştilor din 
acvariu. Trebuie să mai menţionăm că cele mai multe 
plante își iau din apă cele necesare dezvoltării lor, 
rădăcina servind mai mult pentru fixarea plantei. 

În general, în acvariile noastre nu vom pune plante 
aduse din bălți, pentru că riscăm să aducem o dată 
cu ele și bolile peştilor din balta respectivă. Dacă to- 
tuşi dorim să întrebuințăm asemenea plante, înainte 
de a le introduce în acvariu le vom înmuia cîtva 
timp într-o soluţie slabă de hipermanganat de potasiu. 
În orice caz e mai bine să renunțăm la folosirea plan- 
telor indigene. 

Plantele de acvariu se împart în 3 grupe princi- 
pale : emerse (cele care ies din apa), submerse (cele 
care cresc in apă) şi plutitoare. Plantele emerse au 
nevoie de multă lumină. Între acestea cităm Sagitaria 
latifolia (fig. 10) şi Cyperus alternifolius (fig. 11). 

Cele mai multe şi mai des întrebuințate în acva- 
ristică sînt tot plante exotice, ca Vallisneria spiralis 
(plantă foarte bună, care emană mult oxigen, curăță 
apa şi se înmulțește uşor), Elodea (o plantă frumoasă, 

dar creşte în fire lungi şi la un moment dat acoperă 
toată oglinda apei), Cryptocorynele (plante care nu 
au nevoie de multă lumină, sînt frumoase şi se în- 
multesc prin rizom), Myriophillum, Cabomba, Ludwi- 
gia, Heterantera şi încă multe altele — unele ca va- 
riaţii ale celor de mai sus, altele cu caracteristici noi. 

În fig. 12 sînt prezentate cîteva din aceste plante. 


Fig. 12. Plante de acvariu (a: Myriophilum ; b: Cryptocorinae ; 
c: Vallisneria spiralis; d: Elodea canadiensis; e: Cabomba) 


Plantele pot fi aranjate in acvariu dupa gustul si 
priceperea fiecăruia, putindu-se planta pe fundul nu- 
mai din pietris (aşa cum am arătat) sau să se aranjeze 
în terase, folosindu-se pietre necalcaroase sau plăcuţe 
de sticlă care să permită aşezarea fundului în diferite 
nivele. 

Înmulțirea plantelor se face uşor. Sînt unele — Val- 
lisneria, Cryptocorynae sau Sagitaria — care dau 
lăstari laterali, pe care îi putem replanta. Altele — cum 
ar fi Heterantera, Ludwigia, Elodea sau Myriophilum — 
se înmulţesc uşor: le rupem virful şi-l plantăm 
alături. 

Si, ca încheiere, recomandăm : să nu se planteze 
într-un acvariu plante de apă rece împreună cu plante 
exotice, care cer o temperatură a apei de cel puţin 
20°C. 


i8 


Hrănirea 
peştilor 


Ca principiu, la hrănirea peştilor se va ţine seamă 
de regulile următoare : 

— Se vor hrăni peştii în mod regulat, însă nu cu 
prea multă hrană deodată. Resturile de hrană necon- 
sumată strică apa. Se va da hrana mai bine mai des 
si cîte putin, decît rar şi mult. 

— Este bine ca peștii să nu fie hraniti numai cu 
un-singur fel de hrană, ci o hrană cit mai variată. 

„— Dacă recoltăm singuri hrană vie, aceasta tre- 
buie ţinută citva timp in apă curată. 

— Se va ţine seama că unele specii de peşti au 
nevoie şi de hrană vegetală. Aşa este Carassius aura- 
tus care, dacă nu i se dă şi puţină salată uscată, mă- 
nîncă plantele din acvariu. 

— Daphnia uscată, care e mult întrebuințată, înain- 
te de a o pune în acvariu trebuie înmuiată cu apă şi 
neapărat o dată sau de două ori pe săptămînă să fie 
înlocuită cu hrană vie. 

Cea mai bună hrană este hrana vie. Aceasta constă 
în pureci de apă, Tubifex şi rîme. Acestea se găsesc 
cu ușurință în magazinele de specialitate ale A.G.V.P.S. 

Prin pureci de apă se înţeleg o serie de animale 
mici de apă în care intră în primul rînd Daphnia şi 
apoi Cyclopii care, fiind mai mărunți, sînt indicaţi 
pentru puietul de peste. Purecii de apă se păstrează 
bine în vase cu suprafață mare (cum ar. fi un lighean 
smălţuit), ei avînd nevoie de foarte mult oxigen. În 
nici un caz nu-i vom păstra în vase zincate şi, dacă 

nu-intrebuintam apa direct de la robinet, îi putem 
păstra 2—3 zile in stare vie — cu condiţia ca apa să 
fie rece. Purecii morţi îi vom arunca, pentru că peştii 
nu-i mănîncă şi vor strica apa. 

Tubifex este un vierme subţire, care ajunge la 7—8 
cm lungime. Se găseşte în nămolul riurilor care străbat 
oraşele. Constituie o hrană bună pentru toate speciile 
de peşti. Se păstrează foarte bine într-un vas cu supra- 
fata mai mare (schimbind apa de două ori pe zi) sau 
într-un borcan pus sub robinet, din care lăsăm să pice 


Fig. 13 Fig. 14 


apa în picături, rare. Pentru hrănirea peştilor se vor 
pune într-un cosulef de plastic (fig. 13) sau într-o cu- 
tie de medicamente, pe fundul căreia au fost făcute 
găuri cu un ac înroșit (fig. 14). Cosuletul se agaţă cu 
o sîrmă de marginea de sus a acvariului. Această pre- 
cauţiune este necesară pentru că viermii, dacă sînt 
puşi direct în apă, se îngroapă în nisipul de fund, din 
care scot numai capul, pe care peştii îl rup, iar corpul, 
raminid în nisip, putrezeste şi strică apa. 

SC O hrană bună pentru timp de iarnă se poate pre- 
para astfel : 1/2 gălbenuş ou răscopt, aceeași cantitate 
de pureci uscați şi cîteva picături dintr-o fiolă de vita- 
mina A. Se amestecă bine şi apoi se întinde pentru 
uscare. Şi aici atragem atenţia să nu se dea ca hrană 
decît atita cit mănîncă peştii o data. 

Rîmele pot fi date întregi, dacă peştii sînt de talie 
mare — cum ar fi Carassius auratus — sau tocate cu 

o foarfecă, tăindu-le în bucățele, în funcţie de mări- 
mea peştilor. Şi rimele pot fi păstrate timp îndelungat 
si chiar inmultite dacă sînt ţinute într-o cutie -umplută 

„cu pămînt bălegăros, care trebuie udat din cînd în 
cînd. Ca hrană li se va da zarzavat din supă tocat, cite 
o lingură de lapte sau zat de cafea. Zarzavatul se pune 
direct pe pămînt şi se acoperă cu o placă de sticlă, 
ca să nu mucegăiască. 

În lipsă de altă hrană — gi mai ales pentru peştii 
răpitori — poate fi folosită carnea de vacă sau de 
peşti, pe care o tăiem în bucățele mici. În nici un caz 
nu vom hrăni peşti cu pîine, mămăligă sau ouă de fur- 
nică. O hrană care a dat rezultate bune este făina de 
peste (știucă, biban, şalău), însă trebuie dată numai 
muiată şi nu mai mult decit mănîncă peștii o dată. 

Pentru puietul mic se întrebuințează infuzoriile, 
care se pot prăsi chiar în acvariul propriu, punind 
cîteva bucăţi de coajă de banană sau cîteva picături de 
lapte. Pentru puii de pești vivipari, cum sînt Guppy, 
Xyphophorus sau Mollienisia, se recomandă, în pri- 
mele 8 zile, gălbenuş de ou răscopt, pus într-un tifon, 
care se moaie în apă şi din care se storc cîteva pică- 
turi în acvariul cu pui. După 8 zile, puii pot fi hraniti 
cu daphnii uscate, strivite între degete, iar mai tîrziu 
cu ciclopi și daphnii mărunte. 

Bolile 
peștilor 


Bolile peştilor de acvariu sînt de 2 feluri : externe 
şi interne. Cele externe sînt provocate de anumiţi pa- 
faziti care fac să apară pe pielea peştilor pete albe sau 
roşii. Alţii provoacă inflamarea branhiilor, iar alții 
orbirea. 

Un peşte bolnav de o boală parazitară se poate 
vindeca dacă îl izolăm imediat într-un acvariu separat. 
Apa se va încălzi cu 2—3 grade mai mult decit cea 
din acvariul din care l-am scos. 

În cazul ivirii unor astfel de boli sînt de încercat 
2 metode şi anume: baie de scurtă durată şi baie 
permanentă. 

La băile de scurtă durată se lasă peștele să stea 
într-o soluţie de sare de bucătărie (de 10—15 grame 
la 1 litru de apă) timp de 20 de minute. Sau o baie 
de hipermanganat de potasiu (în soluţie de 1 gram la 
10 litri de apă) în care se lasă peştele 5—10 minute. 

Se mai pot face așa-zisele băi permanente, care ser- 
vesc în special contra parazitilor ai căror spori cad de 
pe pielea peştelui bolnav şi se prind apoi pe ceilalţi 
peşti. Recomandăm baia de Trypaflavină sau Euflavină. 
Se dizolvă 1 gram de Trypaflavină în 100 litri apă. Mai 
uşor e să dizolvăm 1 gram într-o sticlă de 1 litru şi să 
turnăm din această soluţie cîteva picături în acvariu, 
astfel ca apa să ia o culoare verde frumoasă. Culoarea 
verde dispare cu timpul, medicamentul fiind absorbit 
de plante. Pentru bolile provocate de ciuperci (pete 
roşii sau fire de vata) se recomandă Stamicinul — 1/4 
pastilă la 30 litri de apă. 

In afară de paraziți, bolile peştilor pot ti provocate 
şi de alte cauze externe. Astfel, într-o cameră în care 
se fumează mult, fumul este absorbit de pompa de 
aer şi introdus în acvariu, provocind otrăvirea peştilor 
cu nicotină. De asemenea, nu se vor întrebuința nici- 
odată detergenti fie pentru a spăla acvariul, fie prin 
pulverizarea de substanţe toxice pentru combaterea 
mustelor sau ţînţarilor în camera in care se află acva- 
riul. 

Mai pot apărea şi boli ale organelor interne, care 
sînt, din păcate, incurabile, aşa că peştele bolnav tre- 
buie scos imediat din acvariu şi sacrificat. 

În orice caz este mai bine să prevenim decit să 
tratăm bolile peştilor şi de aceea : 

1. Evitaţi pe cît este posibil să vă procuraţi hrană 
vie provenită din bălți populate cu peşti autohtoni. 

2. Nu daţi hrana vie imediat peştilor, ci lasati-o să 
stea un timp în vasul de păstrare. 

3. Apa acvariului să nu fie în contact cu părţile me- 
talice și nu intrebuintati tuburi de aeratie sau încălzi- 
toare din metal. 

4. Evitaţi variatiunile bruște ale temperaturii apei, 
deci nu turnati în acvariu apă caldă sau rece, ci numai 
apă la aceeași temperatură cu cea din acvariu. 

5. Fiţi atenţi la aerul introdus de pompă în acvariu ; 
acesta nu trebuie să conţină gaze de la sobă, fum de 
tutun prea mult sau insecticide. 

6. Dacă în acvariu a apărut o boală, mai bine luaţi 
o măsură radicală, aruncînd plante, nisip şi peşti, iar 
acvariul dezinfectaţi-l bine, umplindu-l cu o soluţie 
concentrată de hipermanganat de potasiu si lăsîndu-l 
astfel mai multe zile. 

7. Este bine ca în orice acvariu să punem puţină sare 
de bucătărie, care nu dăunează nici peştilor şi nici 
plantelor. Se recomandă o linguriţă de sare cu vîrf la 
10 litri de apă. 


Principalii 
pești 
de acvariu 


TETRA (Gymnocorymbus ternetzi) 


Originar din Paraguay. Culoarea : cenusie-argintie, 
cu dungi late negre. Partea codală, precum si aripioa- 
rele sînt negre închise la peştii tineri, iar la maturi — 
mai deschise la culoare. Temperatura apei 23°—25°C. 
Consumă hrană vie şi uscată. Se inmulteste prin icre. 


HEMIGRAMUS CAUDOVITATUS 
Originar din La Plata şi Buenos Aires. Un peşte fru- 
mos, argintiu, avînd la coadă dungi negre pronunţate. 
Aripioarele sînt de culoare roşie aprinsă la mascul şi 

mai deschisă la femelă. Se inmulteste uşor, prin icre. 
Se simte bine la 20—22°C, dar şi la 15°C. Este putin 
agresiv, de aceea e bine să fie ţinut într-un acvariu 


mai mare. Pentru împerechere se pun într-un acvariu 
separat 2 bărbătuşi cu o femelă. 
Consumă atit hrană vie, cit şi uscată. 


NEON (hypersobrycon innesi) 


Originar din apele afluentilor fluviului Amazon. Ca 
mărime, ajunge la 4 cm. Culoarea albastră străluci- 
toare, de la ochi pînă la jumătatea cozii, iar partea 

inferioară roşu aprins. Temperatura apei 20°—23°C. 
Se înmulțește prin icre, însă este foarte greu de în- 
mulţit. E un peşte splendid, strălucitor ca neonul. 
Consumă hrană vie şi — mai puţin — uscată. 


ZEBRA (Brachidanio rerio) 


Originar din vestul Indiei. Este un peste foarte vioi 
şi cu multă mobilitate, asa că e bine să nu fie ţinut 
într-un acvariu prea mic. Poate ajunge la 5—6 cm. 
Culoarea foarte frumoasă : pe un fond argintiu care, 
de multe ori, la mascul este auriu, are mai multe 
dungi albastru-metalic strălucitoare, care apar si pe 


aripioare. Temperatura apei 18—21°C (cea de boişte 
pînă la 24°C). Se inmulteste prin icre. Într-un acvariu 
separat se pun o femelă si 1—2 barbatusi, avînd grijă 
să se pună pe fundul acvariului — şi în special la col- 
turi — pietriş mai mare şi plante prinse cu pietricele 
sau bucăţi de sticlă, care să le tie pe fund. Cum ambii 
părinţi consumă cu aviditate propriile lor icre, ei tre- 
buie scoşi din acvariu de îndată ce termină boistea. 

BARBUS CONCONIUS 


Originar din India, unde e foarte răspîndit. Ca mă- 
rime ajunge la 8 cm. Culoarea argintie strălucitoare, 
cu spatele măsliniu şi cu o pată rotundă neagră în 
regiunea codală. În timpul împerecherii, barbatusul se 
colorează puternic în arămiu strălucitor şi spinarea se 


face neagră. Temperatura apei 18—20°C ; poate su- 
porta uşor si 12°C. Consumă hrană vie şi uscată. Se 
înmulțește prin icre, iar puii cresc uşor. 


BARBUS TETRAZONA 


Este cunoscut la noi prin numele impropriu de su- 
matranus, fiind originar din Sumatra, Borneo şi Mala- 
ezia. Culoarea argintie strălucitoare, cu 4 dungi negre 
pronunţate. Aripioarele — roşii la mascu! şi galben- 
roşietice la femelă. Temperatura 20—24°C (medie 
16°). Se inmulteste prin icre. Consumă hrană vie şi 
uscată. 

BARBUS SCHUBERTI 


Este un peste obţinut prin selectiune din specia 
Barbus semifasciolatus. Are culoarea galbenă-argintie, 
cu. aripioarele colorate în roşu pal, un punct mic ne- 


gru pe lingă coadă şi linia laterală mai închisă. Tem- 
peratura 20—24°C — media 17°C. Se înmulțește prin 
icre. | se poate da hrană vie si uscată. 

PEȘTELE VOAL (Carassius auratus) 


Este numit şi peşte voal. Originar din China, este 
rezultatul selectiunii prin creştere din crapul auriu. Se 

găseşte în mai multe culori : roșu, alb, negru sau roșu 
cu dungi sau pete negre sau albe. Peşte de apă rece, 
poate trăi si la o temperatură a apei de 4°C. Se hră- 
neste cu rime, daphnii, tubifex şi hrană uscată. Are_ne- 
voie şi de hrană vegetală, de aceea mănîncă plantele 
din acvariu (e bine să i se dea din cînd în cînd salată 
verde, tăiată mărunt). Este preferabil să fie ţinut în- 


tr-un acvariu mare, fără a fi amestecat cu alte specii 
de peşti. Se inmulfeste prin icre, iar puii cresc uşor. 
Prin selecţie s-au obţinut diverse forme ca : voal, co- 
met, telescop, ou şi cap de leu. Creşte mare, putind 
ajunge la 15—20 cm lungime. 


GUPPY (Lebistes reticulatus) 


Originar din nordul Americii de Sud. Bărbătuşul e 
mic, ajungînd la maximum 2,5 cm lungime, iar femela 
pînă la 5 cm. Bărbătuşii sînt foarte colorați, avînd un 
fond verde-argintiu pe care apar pete mari negre, 
roşii, maro, violete, albastre însă asa de variate încît 
rar se găsesc 2 barbatusi de aceeaşi culoare. De ase- 
menea, aripioarele variază foarte mult atît ca formă, 

cît si ca culoare. Femela e colorată verde-cenusiu şi 
uneori are coada colorată în negru. Naste 10—40 pui 
vii, care cresc ușor. Nu mănîncă puii. Temperatura 
apei 22—23°C, însă poate cobori pînă la 18°C. Con- 
sumă hrană vie şi uscată. 


O pereche de Guppy: femelă (sus) şi mascul (jos) 


PLATI (Platypoecilus maculatus) 


Originar din Mexico şi Guatemala. Temperatura 
apei 20—26°C ; în apă mai rece sînt molesiti şi îşi 
pierd culoarea. În natură sînt de culoare verde-gălbuie, 
cu două pete mai întunecate spre virful cozii. Prin 
selecţie s-au creat forme de culori foarte diferite : 
roşu închis, roz, negru, galben, negru cu spinarea 
verde sau roz-metalic etc. E un peşte vivipar, ca şi 


Xyphophorus. Pentru înmulţire se izolează femela în- 
tr-un acvariu separat şi se îndepărtează de îndată ce 
a născut puii. Consumă hrană vie şi uscată. Prin încru- 
cişare cu Xyphophorus, rezultă forme foarte frumoase, 
printre care amintim Berlinezii. 


XIPHO (Xyphophorus helleri) 


Originar din Mexico, Guatemala si Honduras. În 
natură se găseşte numai de culoare verde-metalic, cu 
irizatii şi o dungă de culoare roz pe linia laterală. La 
barbatus, aripioara codală are o prelungire in formă 
de spadă, brăzdată cu 2 dungi negre. Femela are coa- 
da rotundă. Ca mărime, masculul poate ajunge la 

8 cm, iar femela la 12 cm. Prin selectiune s-au obţinut 
culori diverse : negru, roşu, alb cu ochii roşii, roz şi 
chiar pestrit. Femela se recunoaşte si după pata neagră 
de pe abdomen. Temperatura medie 18°C. Se simte 


Familie de peşti spadă: femelă (sus) și mascul (jos) 


mai bine la 20—25°C. Femela naşte puii vii, care cresc 
uşor. După naştere, femela trebuie îndepărtată ime- 
diat din acvariu, pentru că mănîncă puii. Prin încruci- 
şarea cu Plati dă metişi foarte frumoşi. Consumă hrană 
vie şi uscată. 


MOLI (Mollienisia sphenops) 


Este un peşte vivipar, originar din sudul Americii de 
Nord, Texas şi Guatemala. li place apa cu o tempe- 
ratură mai ridicată : 24—28°C. În natură este de cu- 
loare cenușie, cu pete mari negre, iar prin selectiune 
s-a obţinut culoarea complet neagră şi o specie cu 
coada în formă de liră. 

Consumă hrană vie şi uscată. Numele obişnuit în 
acvaristică : Moli negru. Naste puii vii, care cresc 
uşor. 

PEŞTELE LUPTĂTOR (Betta splendens pugnax) 


Originar din bălțile cu apă caldă din India, Malaya, 
Siam şi Indonezia. Are diferite culori metalice foarte 
frumoase : verde, roșu, albastru, roz, alb, cu coada şi 
aripile violete. În natură are culoarea maronie închis, 
cu dungi verzi metalice, cu aripioarele roşii cu dungi 
de culoare verde sau albastru metalic şi cu virfurile 
albe. Prin selectiune s-au creat culorile de mai sus și 

s-a reușit să se obțină exemplare cu aripioarele foarte 
dezvoltate (voal). Ca mărime poate ajunge la 6 cm. 
Temperatura apei 24—30°C. Nu are nevoie de aeratie, 
făcînd parte din familia peştilor cu labirint — adică 
ia o globulă de aer din care asimilează oxigenul. Se 
înmulțește prin icre, pe care femela le depune într-un 
cuib clădit de bărbătuş la suprafaţa apei, din globule 


de aer, învelite în salivă si legate între ele cu fire de 
alge. După fecundare, femela trebuie îndepărtată, căci 
bărbătuşul o poate omori. După ce au ieşit si puii din 
cuib, trebuie îndepărtat si barbatusul. 

Pînă la vîrsta de 16 luni, bărbătușii sînt foarte agre- 
sivi si, lăsaţi împreună, se bat pînă la moarte — de 
unde şi numele de peşti luptători. 

Consumă numai hrană vie, totuşi în lipsă de altceva 
acceptă și bucățele de carne. 


GURAMI (Trychogaster trichopterus) 


La noi, este numit impropriu Gurami. Originar din 
India şi Sumatra. Face parte din familia peştilor cu 
labirint care, pentru a respira, se ridică la suprafaţa 
apei de unde iau, în labirintul lor, aerul necesar. De 
aceea, peștele trebuie ţinut într-un acvariu nu prea 

înalt. Aripioarele pectorale sînt transformate în 2 an- 
tene, care îi servesc la pipăit. Are o culoare cenusie- 
argintie, cu aripioarele frumos dezvoltate şi cu două 
puncte negre pe corp şi coadă. Temperatura apei — 
24—28°C. Îşi face cuib din bule de aer cu salivă, le- 
gate cu alge-aţă, în care depune icrele. Puii se cresc 
ușor, luîndu-se însă aceleaşi precautiuni ca si la Betta 
splendens, cu condiţia ca apa din acvariu să nu fie 
mai înaltă de 15 cm, pentru ca puii să se poată ridica 
ușor la suprafață. Consumă hrană vie si uscată. 


ACARA (Aeguidens latifrons) 


Originar din America de Sud pînă în Panama. Cu- 
loarea verde-gălbuie pînă la roșietică-verzuie, cu 

multe pete şi dungi mai închise, aproape negre; tot 
corpul are o strălucire frumoasă. Aripioarele frumos 
dezvoltate şi frumos colorate în roşu. Ajunge pînă la 
10 cm lungime. Temperatura apei 23—25°C. Pentru 
înmulţire 26—289C. Sapa tare nisipul şi-şi face o gro- 


pita în care depune icrele. Nu mănîncă puii, aşa că 
aceştia cresc la un loc cu părinţii, care îi îngrijesc pînă 
la 6 luni. Deoarece sapă tare nisipul, în acvariu nu 
putem ţine şi plante. Mănîncă numai hrană vie. 


SCALARI (Pterophyllum scalare) 


Originar din fluviul Amazoanelor. Ca mărime poate 
ajunge la 10—12 cm lungime şi 10—20 cm înălţime. 
E un peşte plat, de culoare argintie, cu reflexe albastre 
şi cu dungi late negre pe tot corpul. Ochiul înconju- 
rat cu roşu. Prin selectiune s-au obţinut forme de 
culoare închisă (fumurii), negre şi cu aripile foarte 
dezvoltate (voal). Sexele nu se pot deosebi decît în 

momentul împerecherii. O dată aleasă perechea, nu 
se mai despart si, dacă moare unul din soţi, cu foarte 
multă greutate — dacă nu de loc — peştele rămas își 
alege alt sot. Temperatura cea mai bună 24—28°C 
(medie 22°C). Temperatura de boiste 30°C. In general 
e un peste delicat, foarte susceptibil la variatii de tem- 
peratură. Preferă hrană vie: daphnii, tubifex, rime. 
Hrana uscată nu-i prieşte. 


DANIO MALABARICUS 


Originar din Ceylon. Pe un fond alb-argintiu pînă 
la portocaliu metalic are tot corpul acoperit cu dungi 
late albastru metalic, care se prelungesc si pe aripioara 
codală. Ajunge pînă la 10 cm lungime. Bărbătuşul e 

mai subţire. Are fibrele aripioarei codale prelungite 
în sus. 

Temperatura apei 21—24°C. Măniîncă hrană vie si 
uscată. 


CICHLASOMA NIGROFASCIATUS 


Originar din Guatemala. Fondul de culoare cenusie- 
argintie, cu 8—9 dungi late de culoare neagra-verzuie, 
cu luciu metalic; aripioarele, de asemenea, de cu- 

loare verzuie, cu reflexe puternic strălucitoare. Ajunge 
la 10 cm lungime. Temperatura 24—26°. Face gropite 
în nisip, unde depune icrele. Nu mănîncă puii si se 
comportă ca Acara. Consumă numai hrană vie. 


BIBLIOGRAFIE : 
Hans Frey: Das Aquarium von A bis Z — Leipzig 
Pl. Hoffman: Kleine Aquarium Kunde — Berlin. 


ARTICOLE ACVARISTICE CE POT FI PROCURATE 
DIN MAGAZINELE A.G.V.P.S. 


— Acvarii de sticlă (bacuri) 

— Acvarii cu ramă metalică, cu și fără ca- 
pac (vopsite si nichelate) 

— Cleme pentru furtun 

— Încălzitoare electrice simple 

— Termometre 

— Pipete pentru curăţat fundul acvariului 

— Pietre poroase pentru difuzat aerul 

— Teuri pentru tuburi de aeratie 

— Curăţitor de geam, cu cauciuc 

— Careuri de sticlă pentru hrană uscată 

— Termostate 

— Filtre interioare 

— Pompe de aer, cu vibrator 

— Hrană pentru peşti (Daphnie vie si us- 
cată, Tubifex etc.) 

— 20—30 specii de peşti exotici (Neon, 
Scalar, Mollienisia etc.) 

— Plante de acvariu (Cryptocorynae, Vallis- 
neria, Elodea etc.) 

SUMAR 


Acvariul — locuinţa pestilor Host opal canta Soke) ys IC = vi 3 
Plantele de acvariu . A Glos hulp ra tc Ba ei 
Hrănirea peştilor eră ee Rice ot Men cantar aaa ATEU) 
Bolile peştilor . . MIS GSE aaa) ra 6 1222. 
Principalii peşti de acvariu iile, ie use eae EOS 

